Stëftung Hëllef fir d'Natur

D'Stëftung Hëllef fir d'Natur, offiziell natur&ëmwelt Fondation Hëllef fir d'Natur, ass eng lëtzebuergesch Stëftung mat Aktivitéiten am Beräich vum Naturschutz. Et ass eng Stëftung, déi als Organisme d'utilité publique unerkannt ass. Si schafft zanter 2012 ënner engem gemeinsame Logo mat natur&ëmwelt zesummen.

Geschicht
D'Stëftung gouf 1982 gegrënnt a gouf bis 2012 vu véier Organisatioune gedroen: Natura, Lëtzebuerger Natur- a Vulleschutzliga, Société des naturalistes luxembourgeois an AAT - Garten- und Teichfreunde Luxemburgs. Zanter hirer Fusioun am Joer 2012 ginn déi zwou éischt Organisatiounen duerch natur&ëmwelt ersat.

D'Fondatioun huet hire Sëtz am Haus vun der Natur op der Kockelscheier, mat Ofleeër zu Hengescht, um Sennengerbierg (Biologesch Statioun - Naturzenter SIAS) an zu Schwéidsbeng (Zenter fir ekologesche Gaardebau Schwéidsbeng)Fondation Hëllef fir d'Natur, Rapport annuel 2009. Regulus 2 2010.

President vum Verwaltungsrot ass zënter 2015 de Patrick Losch, Direkter ass de Frank ThielenCf. den Organigramm vun der Stëftung am Regulus: Zäitschrëft fir Natur & Ëmwelt 1|2025 S. 6.. D'Stëftung beschäftegt eng 30 Leit.

D'Stëftung ass virun allem zu Lëtzebuerg an an der Groussregioun aktiv. D'Aktivitéite vun der Stëftung gi mat Spende vu Privatleit, vu Sponsoren aus der Privatwirtschaft, an iwwer eng Konventioun mam Ëmweltministère finanzéiert. Eenzel Projete gi vun der Europäescher Kommissioun kofinanzéiert (z. B. Life- a Leader-Projeten).

De Groussherzog Henri huet 2008 den Haut Patronage vun der Stëftung iwwerholl.

Zanter dem September 2010 trëtt d'Fondatioun zesumme mat dräi aneren Naturschutzorganisatiounen ënner dem Numm 'natur&ëmwelt' am Beräich Natur- an Ëmweltschutz op.

D'Stëftung war 2011 Grënnungsmember vun Don en confiance Luxembourg.

Ziler
Ziler vun der Stëftung sinn:
 d'Kafen an d'Gestioun vun ekologesch wäertvollen Terrainen;
 d'Realisatioun vun ekologesche Studien a Fuerschungsaarbechten;
 d'Informatioun vum Public iwwer den Naturschutz a seng Sensibiliséierung fir d'Protektioun vun der Natur.

D'Haaptzil vun der Stëftung ass d'Kafe vun Terrainen, déi als Naturreservater ugeluecht a geréiert ginn.

Enn 2010 ass d'Stëftung Proprietär vun eppes iwwer 1.000 ha Land zu LëtzebuergLuxemburger Wort vum 15. Oktober 2010, S. 33, Ënnertitel: Stiftung erreicht symbolische Marke von 1000 Hektar Naturschutzgebiet an Enn 2025 sinn et iwwer 2.000 ha. Dovu louche ronn 31,5 % a Fiichtgebidder, ronn 48 % ware Bëscher an eng ronn 3,5 % Bongerten oder Wéngerten.

An der Moyenne huet d'Stëftung zanter hirer Grënnung all Joer eppes méi wéi 46 ha Terrain opkaaft.

Zanter den 2020er huet d'Stëftung ronn eng Millioun Euro Recettë pro Joer, déi aus Spenden, Sponsoring oder Kofinanzementer kommen.

Presidente vun der Stëftung
 Camille Dimmer (1982-1997)
 Frantz Charles Muller (1997-2013)
 Claude Meisch (2013-2015)
 Patrick Losch (zanter dem 1. Mäerz 2015)Raymond Schmit, 2015. Kongress von "natur&ëmwelt in Bergem. Luxemburger Wort vum 18. Mäerz 2015, S.25.

Historique

 1954: fir Naturschutzzwecker huet d'Lëtzebuerger Natur- a Vulleschutzliga, representéiert vum Henri Rinnen, éischt Terraine kaaft, virun allem naass Wisen, Dréchenzonen an Heckegebidder. Déi Terraine sinn haut am Besëtz vun der Hëllef fir d'Natur.
 1982: d'Lëtzebuerger Natur- a Vulleschutzliga, representéiert duerch hire President Henri Rinnen, huet zesumme mat 21 anere Persounen d'Stëftung Hëllef fir d'Natur gegrënntNotariellen Akt vum 14. Dezember 1982.. Dréier vun der Stëftung sinn d'Natura an d'Lëtzebuerger Natur- a Vulleschutzliga. Éischte President vum Verwaltungsrot vun der Stëftung gouf de Camille Dimmer.
 1983: d'Stëftung krut d'Utilité publique zouerkannt.
 1984: duerch en Arrêté grand-ducal gouf festgeluecht, datt d'Donen un d'Stëftung vun de Steiere kënnen ofgehale ginn.
 1985: d'Fondatioun huet, zesumme mam Naturmusée an deem deemolege Ministère de la culture et de l'enseignement supérieur et de la recherche, de Präis Hëllef fir d'Natur gegrënnt, deen zanterhier all Joer vergi gëtt.
 1986: Fusioun vun der Stëftung Hëllef fir d'Natur mat der Fondation Natura, déi vun der Natura an dem WWF-Lëtzebuerg gedroe gouf an déi déi selwecht Ziler hat. D'Terraine vun der Fondation Natura ginn an de Besëtz vun der Hëllef fir d'Natur iwwer. De WWF-Lëtzebuerg kënnt als Dréier vun der Fondatioun bäi.
 1986: nodeem de WWF-Lëtzebuerg seng Aktivitéiten agestallt huet, ass en duerch d'Société des naturalistes luxembourgeois als Dréier vun der Fondatioun ersat ginn.
 1986: d'Stëftung Hëllef fir d'Natur huet, zesumme mat siwen anere Veräiner, d'A.s.b.l. Haus vun der Natur gegrënnt, déi zesumme mat der Stad Lëtzebuerg de Projet vun engem Informatiounszenter am Beräich vun der natierlecher Ëmwelt an de Gebaier vum Kräizhaff op Kockelscheier lancéiert huet.
 1989: d'Stëftung huet eng éischt Konventioun mam Ëmweltministère ënnerschriwwen, fir d'finanziell Hëllef vum Staat ze regléieren.
 1994: d'Stëftung huet, zesumme mat aacht aneren Associatiounen, hire Sëtz an dat neit amenagéiert Haus vun der Natur op der Kockelscheier verluecht.
 1997: d'Stëftung huet eng nei Konventioun mam Ëmweltministère ënnerschriwwen.
 1997: de Frantz Muller huet vum Camille Dimmer d'Presidentschaft vum Verwaltungsrot vun der Stëftung iwwerholl.
 2008: d'Stëftung huet hire 25. Anniversaire gefeiert. Bei där Geleeënheet koum e Buch mat dem Historique vun der Stëftung an engem Iwwerbléck iwwer d'Aktivitéiten erausMichaelis, B. (Koord), 2008.
 2013: de Claude Meisch huet vum Frantz Muller d'Presidentschaft vum Verwaltungsrot vun der Stëftung iwwerholl.natur&ëmwelt: Roby Biwer und Claude Meisch neue Präsidenten von natur&ëmwelt. Frantz Charles Muller neuer Ehrenpräsident von natur&ëmwelt. 
 2015: de Patrick Losch huet vum Claude Meisch d'Presidentschaft vum Verwaltungsrot vun der Stëftung iwwerholl.

 Literatur 
 Hormain, Nicolas (Koord.), 2025. Regulus: Zäitschrëft fir Natur & Ëmwelt 1|2025: Rapport annuel vun der Stëftung Hëllef fir d'Natur, 35 S. 
 Michaelis, Brigitte (Koord.), 2008. Fondation Hëllef fir d'Natur. 298 S. Dréckerei Faber, Miersch. [Ouni ISBN]

 Kuckt och 
 Naturschutzzentren zu Lëtzebuerg
 Nationalen Dag vum Bam
 Präis Gëllene Regulus
 Mouvement écologique

 Um Spaweck 
 D'Stëftung Hëllef fir d'Natur op der Websäit vun natur&ëmwelt

Kategorie:Naturschutz zu Lëtzebuerg
Kategorie:Stëftungen zu Lëtzebuerg